"จตุพร" กำชับทุกหน่วยงานในสังกัดเฝ้าระวังไฟป่าและหมอกควันในพื้นที่ภาคเหนืออย่างใกล้ชิด พร้อมให้สับเปลี่ยนกำลังเจ้าหน้าที่คุมเข้มและลดความเหนื่อยล้า
ปลัดกระทรวงทรัพยากรธรรมชาติและสิ่งแวดล้อม กำชับทุกหน่วยงานในสังกัดเฝ้าระวังไฟป่าและหมอกควันในพื้นที่ภาคเหนืออย่างใกล้ชิด พร้อมให้สับเปลี่ยนกำลังเจ้าหน้าที่คุมเข้มและลดความเหนื่อยล้า                            นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม กล่าวว่า จากการขึ้นเฮลิคอปเตอร์ของกระทรวงทรัพยากรธรรมชาติและสิ่งแวดล้อมตรวจสถานการณ์ไฟป่าในพื้นที่อุทยานแห่งชาติดอยสุเทพ – ปุย , อุทยานแห่งชาติศรีลานนา , เขตรักษาพันธุ์สัตว์ป่าเชียงดาว และอุทยานแห่งชาติผาแดง พร้อมติดตามสถานการณ์หมอกควันและฝุ่นละออง PM 2.5 ในพื้นที่ 17 จังหวัดภาคเหนือ บริเวณศูนย์ปฏิบัติการแก้ไขปัญหาไฟป่าและหมอกควัน จังหวัดเชียงใหม่ ได้กำชับให้ทุกหน่วยงานในสังกัดเฝ้าระวังพื้นที่อย่างเข้มงวด พร้อมให้วางแผนสับเปลี่ยนกำลังพลให้ดีและเพียงพอกับแต่ละพื้นที่ เพื่อไม่ให้เจ้าหน้าที่เกิดความเหนื่อยล้าและเป็นอันตรายต่อสุขภาพ เนื่องจากไฟป่าในภาคเหนือเกิดขึ้นหลายจุด ส่งผลให้หลายจังหวัดพบปัญหาหมอกควันปกคลุมและมีค่าฝุ่น PM 2.5 สูง จนกลายเป็นปัญหาใหญ่ที่ต้องเร่งแก้ เพราะส่งผลกระทบต่อสุขภาพของประชาชนในวงกว้าง จึงต้องขอความร่วมมือประชาชนในพื้นที่ร่วมกันแก้ปัญหา โดยเฉพาะไม่จุดไฟเผาป่า ซึ่งเป็นสาเหตุหลักของปัญหาไฟป่าในปัจจุบัน รวมทั้ง ให้ผู้นำชุมชน กำนัน และผู้ใหญ่บ้านทำความเข้าใจกับประชาชนและกลุ่มชาติพันธุ์ในพื้นที่ เพื่อสร้างความร่วมมือช่วยกันดูแลรักษาผืนป่าไว้ ทั้งนี้ ขอแสดงความเสียใจต่อความสูญเสียของอาสาสมัครเข้าดับไฟป่าและขอให้หน่วยงานที่เกี่ยวข้องเข้าไปดูแลให้ความช่วยเหลืออย่างดีที่สุด